CLX.  Privilegium pro Ecclesia S. Thomae Regiensi.   (Veronae, Sept. 9.) [TIRABOSCHI,  Memorie Moden.,  III, 94.]
Author: Lucius III

LUCIUS episcopus, servus servorum Dei, dilectis in Christo filiabus BEATRICI abbatissae Sancti Thomae Regiensis ejusque sororibus tam praesentibus quam futuris regularem vitam professis, in perpetuum.

Prudentibus virginibus quae sub habitu religionis accensis lampadibus per opera sanctitatis jugiter se praeparant ire obviam Sponso, sedis apostolicae debet praesidium impertiri, ne forte cujuslibet temeritatis incursus aut eas a proposito revocet, aut robur, quod absit! sacrae religionis infringat. Eapropter, dilectae in Christo filiae, vestris justis postulationibus clementer annuimus et praefatam ecclesiam Sancti Thomae in qua Dei estis obsequio mancipatae sub beati Petri et nostra protectione suscipimus, et praesentis scripti privilegio communimus. In primis siquidem statuentes ut ordo monasticus qui secundum Deum et B. Benedicti Regulam in eodem loco institutus esse dignoscitur, perpetuis in eo temporibus inviolabiliter observetur. Praeterea quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Locum ipsum in quo memorata ecclesia sita est, sicut a strata regia venit ad viam Sanctae Crucis, et ab eadem via currit ad fossatum civitatis, et interius sicut fossatum extenditur usque ad tenutam filiorum Balbi, et ab eo loco revertitur ad stratam regiam; plebem de Mutilena, quae in honore Sancti Michaelis dedicata est, cum capellis et pertinentiis suis, scilicet capellam de Sisio Sanctae Mariae cum omnibus ad eamdem ecclesiam pertinentibus; capellam Sancti Dalmatii cum pertinentiis suis; capellam Sancti Celestini cum pertinentiis suis in Vicojoario; capellam Sancti Blasii in Runcocesso, cum omnibus pertinentiis suis; rationes quas habetis in ecclesia de Curviaco; capellam Sancti Pauli in civitate cum omnibus quae ad eamdem ecclesiam pertinent; ecclesiam Sancti Viti cum omnibus quae ad eamdem ecclesiam pertinent; ecclesiam Sancti Vigilii in Saxo-Forte cum pertinentiis suis; ecclesiam Sancti Blasii de Villanova cum pertinentiis suis; ecclesiam Sancti Domini de Fozano cum omnibus pertinentiis suis; terram quam habet Asto de Novis Libellario nomine ab ecclesia vestra cum casis, casamentis, et vineis; tredecim jugera terrae et casamentum in civitate, quae omnia domna Beatrix precario nomine tenebat ab ecclesia vestra et mansum de Monte detentum per Guidonem et nepotem suum, sicut ea juste et sine controversia possidetis. Sane novalium vestrorum quae propriis manibus aut sumptibus colitis, seu nutrimentis vestrorum animalium nullus a vobis decimas extorquere praesumat. Quia vero decimationum proventus ecclesiis et earum sunt deputati personis, prohibemus ut nulli laico de terris seu redditibus vestris decimas exigere liceat. Inhibemus insuper ut nulli archiepiscopo in vos aut ecclesiam vestram sine manifesta et rationabili causa suspensionis liceat vel excommunicationis sententiam promulgare. Liceat quoque . . . . . vobis personas saeculo fugientes liberas et absolutas ad conversionem vestram recipere et eas absque contradictione qualibet retinere. Cum autem generale interdictum terrae fuerit, liceat vobis non pulsatis campanis, clausis januis, exclusis excommunicatis et interdictis, suppressa voce divina officia celebrare. Sepulturam praeterea ipsius loci liberam decernimus, ut eorum, qui se illic sepeliri deliberaverint, devotioni et extremae voluntati, nisi forte excommunicati vel interdicti sint, nullus obsistat, salva tamen justitia illarum ecclesiarum a quibus mortuorum corpora assumuntur. Antiquas et rationabiles consuetudines ecclesiae vestrae a quadraginta armis inconcusse usque ad haec tempora sine controversia conservatas auctoritate apostolica manere volumus illibatas. Obeunte vero te nunc ejusdem loci abbatissa vel qualibet eorum quae tibi successerint, nulla ibi qualibet subreptionis astutia seu violentia praeponatur, nisi quam sorores communi consensu vel sororum pars consilii sanioris, secundum Dei timorem et beati Benedicti Regulam providerint eligendam. Decernimus ergo ut nulli omnino hominum liceat praefatam ecclesiam temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur earum pro quarum gubernatione et sustentatione concessa sunt, usibus omnimodis profutura, salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, etc. Ego Lucius catholicae Ecclesiae episcopus. Ego Theodinus Portuensis et Sanctae Rufinae sedis episcopus. Ego Henricus Albanensis episcopus. Ego Theobaldus Ostiensis et Velletrensis episcopus. Ego Joannes presbyter cardinalis tit. Sancti Marci. Ego Laborans presbyt. cardinalis Sanctae Mariae trans Tiberim titulo Calixti Ego Pandulphus presbyter cardinalis titulo basilicae XII Apostolorum. Ego Ardicio diaconus cardinalis Sancti Theodori. Ego Gratianus Sanctorum Cosmae et Damiani diaconus cardinalis. Ego Soffredus S. Mariae in Via Lata diaconus cardinalis. Ego Albinus Sanctae Mariae Novae diaconus cardinalis. Datum Veronae per manum Hugonis notarii, V Idus Septembris, indictione tertia, Incarnationis Dominicae anno 1184, pontificatus vero domni Lucii papae III anno tertio.